P6_TA(2006)0078

Κοινοτική στρατηγική για τον υδράργυρο

Ψήφισμα του Ευρωπαϊκού Κοινοβουλίου σχετικά με την κοινοτική στρατηγική για τον υδράργυρο (2005/2050(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την κοινοτική στρατηγική για τον υδράργυρο (COM(2005)0020),

- έχοντας υπόψη την απόφαση 90/3 της PARCOM για τη μείωση των ατμοσφαιρικών εκπομπών από υφιστάμενες μονάδες χλωριούχων αλκαλίων,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A6-0044/2006),

Α. λαμβάνοντας υπόψη ότι ο υδράργυρος και οι ενώσεις του είναι ιδιαίτερα τοξικές για ανθρώπους που ζουν σε διάφορα οικοσυστήματα και για την άγρια πανίδα και χλωρίδα,

Β. λαμβάνοντας υπόψη ότι ο υδράργυρος είναι δυσαποδόμητος και ότι στο περιβάλλον συχνά μετατρέπεται σε μεθυλυδράργυρο, που αποτελεί την πλέον τοξική μορφή του και διαπερνά εύκολα τόσο τον πλακούντιο όσο και τον αιματοεγκεφαλικό φραγμό και μπορεί να προκαλέσει βλάβη στην ανάπτυξη του εγκεφάλου,

Γ. λαμβάνοντας υπόψη ότι ο υδράργυρος ο οποίος αποθηκεύεται και απομονώνεται σωστά, αν και δεν παρουσιάζει κανέναν δυνητικό κίνδυνο εφόσον δεν υπάρχει εξάτμιση, πρέπει εντούτοις να αποθηκεύεται σε ασφαλείς χώρους που παρακολουθούνται συνεχώς και όπου είναι δυνατή η γρήγορη επέμβαση εάν κριθεί απαραίτητο,

Δ. λαμβάνοντας υπόψη ότι η ρύπανση από τον υδράργυρο είναι ένα εκτεταμένο, χρόνιο και διάχυτο πρόβλημα, που μεταφέρεται περνώντας τα διεθνή σύνορα μακριά από τις πηγές του, ρυπαίνοντας τόσο τα ευρωπαϊκά όσο και τα παγκόσμια αποθέματα τροφίμων· ότι η κοινοτική στρατηγική για τον υδράργυρο που προτείνει η Επιτροπή αποτελεί σημαντική συνεισφορά στην αντιμετώπιση αυτής της παγκόσμιας απειλής, αλλά ότι πρέπει να ληφθούν περαιτέρω δεσμευτικά μέτρα σε διεθνές επίπεδο και επίπεδο ΕΕ προκειμένου να προστατευθεί η ανθρώπινη υγεία και το περιβάλλον,

Ε. λαμβάνοντας υπόψη ότι η Επιτροπή δήλωσε στην Εκτεταμένη Εκτίμηση Επιπτώσεων, την οποία συνέταξε, ότι το μέγεθος των δυσμενών επιπτώσεων του υδράργυρου στην υγεία είναι άγνωστο, συνεπώς χρειάζονται περισσότερες πληροφορίες για το κόστος στον τομέα της υγείας· εκτιμώντας ωστόσο ότι οι περαιτέρω μελέτες δεν πρέπει να οδηγήσουν σε καθυστέρηση της κοινοτικής στρατηγικής,

ΣΤ. λαμβάνοντας υπόψη ότι ο υδράργυρος και οι ενώσεις του συγκαταλέγονται στις επικίνδυνες ουσίες προτεραιότητας στο πλαίσιο της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων [1] (οδηγία πλαίσιο για τα ύδατα)· λαμβάνοντας υπόψη ότι η Επιτροπή είχε την υποχρέωση, σύμφωνα με το άρθρο 16, παράγραφος 8, της εν λόγω οδηγίας, να υποβάλει πρόταση για την παύση ή σταδιακή εξάλειψη των απορρίψεων, εκπομπών και διαρροών των ουσιών προτεραιότητας μέχρι τον Δεκέμβριο του 2003 το αργότερο, αλλά δεν έχει υποβάλει ακόμη καμία τέτοια πρόταση,

Ζ. λαμβάνοντας υπόψη ότι η Ευρωπαϊκή Ένωση είναι ο μεγαλύτερος εξαγωγέας υδραργύρου, και εκτιμώντας ότι μια απαγόρευση των εξαγωγών σε επίπεδο Ένωσης θα συνέβαλλε σημαντικά στη συγκράτηση του εμπορίου και στην ελάττωση των παγκοσμίων αποθεμάτων υδραργύρου,

Η. λαμβάνοντας υπόψη ότι 12000 τόνοι υδραργύρου στην ευρωπαϊκή βιομηχανία παραγωγής χλωριούχων αλκαλίων με τη μέθοδο κυψελών υδραργύρου -η μεγαλύτερη κατοχή υδραργύρου στην Ευρωπαϊκή Ένωση- πρόκειται να παροπλιστούν στο πλαίσιο της απόφασης 90/3 της PARCOM· λαμβάνοντας υπόψη ότι η ΕΕ πρέπει να δράσει κατεπειγόντως προκειμένου να καταργήσει σταδιακά τις εξαγωγές αυτού του πλεονάσματος υδραργύρου, ώστε να αποφευχθούν οι οικολογικές ζημίες στις τρίτες χώρες, ιδίως διότι οι εξαγωγές υδραργύρου της Ευρωπαϊκής Ένωσης ενθαρρύνουν τη συνεχή και άκρως ρυπογόνα χρήση του υδραργύρου στην εξόρυξη χρυσού, και εκτιμώντας ότι όλο αυτό το πλεόνασμα υδραργύρου πρέπει να είναι αποθηκευμένο με ασφάλεια στην Ένωση για την αποφυγή περαιτέρω περιβαλλοντικών ζημιών,

Θ. λαμβάνοντας υπόψη ότι υδράργυρος εξορύσσεται εδώ και αιώνες στο Almadén, στην Ισπανία, και εκτιμώντας ότι το κλείσιμο αυτών των μεταλλείων πρέπει να συνοδευτεί από μέτρα οικονομικής και κοινωνικής αναδιάρθρωσης για την προκείμενη περιοχή,

Ι. λαμβάνοντας υπόψη ότι είναι επείγον να βρεθεί ένας τόπος για την ασφαλή αποθήκευση των πλεονασμάτων υδραργύρου από ολόκληρη την Ευρώπη,

ΙΑ. λαμβάνοντας υπόψη ότι η κύρια πηγή έκλυσης υδραργύρου είναι η καύση άνθρακα, και ότι οι εκπομπές των μεγάλων εγκαταστάσεων καύσης ρυθμίζονται μέσω της κοινοτικής νομοθεσίας (οδηγία 96/61/ΕΚ του Συμβουλίου της 24ης Σεπτεμβρίου 1996 σχετικά με την ολοκληρωμένη πρόληψη και έλεγχο της ρύπανσης [2] (οδηγία IPPC) και οδηγία 2001/80/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2001 για τον περιορισμό στην ατμόσφαιρα ορισμένων ρύπων [3]),

ΙΒ. λαμβάνοντας υπόψη ότι ο υδράργυρος σε οδοντιατρικά αμαλγάματα συνιστά το δεύτερο μεγαλύτερο απόθεμα υδραργύρου στην κοινωνία· λαμβάνοντας υπόψη ότι η μεγαλύτερη πηγή έκθεσης στον υδράργυρο για τους περισσότερους ανθρώπους στις ανεπτυγμένες χώρες είναι η εισπνοή ατμών υδραργύρου από οδοντιατρικά αμαλγάματα· λαμβάνοντας υπόψη ότι η έκθεση σε υδράργυρο από τα οδοντιατρικά αμαλγάματα πρέπει να εξετάζεται πάνω απ' όλα από τη σκοπιά της υγείας· λαμβάνοντας υπόψη ότι οι εκπομπές από τα κρεματόρια θα αποτελέσουν σημαντική πηγή ρύπανσης από τον υδράργυρο επί πολλά έτη, εκτός εάν τεθούν πολύ σύντομα σε εφαρμογή τεχνικές μείωσης οι οποίες μπορούν να ελαττώσουν σημαντικά αυτές τις εκπομπές,

ΙΓ. λαμβάνοντας υπόψη ότι η αντικατάσταση του υδραργύρου στον εξοπλισμό μετρήσεων και ελέγχων για καταναλωτική και επαγγελματική χρήση είναι ένας αποτελεσματικός τρόπος για την αντιμετώπιση των αναπόφευκτων εκπομπών από τη χρήση και τη διάθεση αυτού του εξοπλισμού,

ΙΔ. λαμβάνοντας υπόψη ότι η ρύπανση από τον υδράργυρο που προκαλείται από τα απορρίμματα των νοικοκυριών είναι ένα αυξανόμενο πρόβλημα, και ότι πρέπει να θεσπιστούν προγράμματα υποχρεωτικής ξεχωριστής συλλογής και επεξεργασίας για όλα τα προϊόντα που περιέχουν υδράργυρο και κυκλοφορούν στην κοινωνία,

ΙΕ. λαμβάνοντας υπόψη ότι η έκθεση στον μεθυλυδράργυρο γίνεται κυρίως μέσω της διατροφής, και ότι η ουσία αυτή συλλέγεται και συγκεντρώνεται ειδικά στην υδατική τροφική αλυσίδα, με αποτέλεσμα να καθιστά ιδιαίτερα ευπαθείς τις ομάδες και τους πληθυσμούς που τρέφονται σε μεγάλο ποσοστό με ψάρια και θαλασσινά,

ΙΣΤ. λαμβάνοντας υπόψη ότι πρέπει να ελαχιστοποιηθεί η έκθεση στον υδράργυρο των ευπαθών ομάδων του πληθυσμού (βρέφη, παιδιά, έγκυοι, γυναίκες σε αναπαραγωγική ηλικία)· ότι η αποτελεσματικότητα της ελαχιστοποίησης αυτής πρέπει να παρακολουθείται ικανοποιητικά· ότι ο πληθυσμός στο σύνολό του, και ιδιαίτερα οι ευπαθείς ομάδες, πρέπει να ενημερωθούν, να εκπαιδευθούν και να προειδοποιηθούν σχετικά με τους πιθανούς κινδύνους των ειδών διατροφής που είναι μολυσμένα με υδράργυρο και ενώσεις του,

ΙΖ. λαμβάνοντας περαιτέρω υπόψη ότι πρέπει να διερευνηθεί ανεξάρτητα η σχέση με την υγεία πηγών υδραργύρου όπως τα αμαλγάματα, τα εμβόλια που περιέχουν υδράργυρο και τα απολυμαντικά,

ΙΗ. λαμβάνοντας υπόψη ότι η Ευρωπαϊκή Ένωση πρέπει να εργαστεί προς την κατεύθυνση παγκοσμίων δράσεων για την ουσιαστική μείωση της προσφοράς και ζήτησης του υδραργύρου και τον έλεγχο του εμπορίου του και ότι πρέπει να αναλάβει νομικά δεσμευτική δράση σε κοινοτικό επίπεδο προκειμένου να εξασφαλίσει την ουσιαστική αξιοπιστία της δράσης σε διεθνές επίπεδο,

ΙΘ. λαμβάνοντας υπόψη ότι κατά την αναθεώρηση της στρατηγικής το 2010, πρέπει να πραγματοποιηθούν μετρήσεις στο έδαφος, τον αέρα και το νερό, οι οποίες πρέπει να δημοσιοποιηθούν και να ληφθούν υπόψη,

Κ. λαμβάνοντας υπόψη ότι η πρόσληψη υδραργύρου εξαρτάται σε κάποιο βαθμό από τη βιοπροσπελασιμότητα που σημειώνεται στα διάφορα οικοσυστήματα σε τοπικό επίπεδο,

1. χαιρετίζει την ανακοίνωση της Επιτροπής σχετικά με την "Κοινοτική στρατηγική για τον υδράργυρο" και υπογραμμίζει τη γενική προσέγγιση που υιοθετείται ως προς τον στόχο της μείωσης και εντέλει της σταδιακής εξάλειψης των εκπομπών, της προσφοράς και της ζήτησης υδραργύρου σε ευρωπαϊκό επίπεδο, καθώς και ως προς τον στόχο της διαχείρισης των πλεονασμάτων υδραργύρου και της προστασίας από την έκθεση·

2. τονίζει, σε αυτό το πλαίσιο, τη σημασία της συνέχισης των προσπαθειών της Ευρωπαϊκής Ένωσης σε διεθνές επίπεδο, όπως, με τη χρήση του Ευρωπαϊκού Μέσου Γειτονίας και Εταιρικής Σχέσης, με στόχο την ουσιαστική μείωση των εκπομπών και των χρήσεων του υδραργύρου σε παγκόσμια κλίμακα, δεδομένου ότι υπάρχουν εναλλακτικές λύσεις, και ταυτόχρονα τον σταδιακό τερματισμό της πρωτογενούς παραγωγής και την πρόληψη της επανεισαγωγής των πλεονασμάτων στην αγορά·

3. υπογραμμίζει την ανάγκη να ακολουθηθεί η κοινοτική στρατηγική από συγκεκριμένα μέτρα και νομοθετικές πράξεις όσο συντομότερα είναι εφικτό·

4. υπογραμμίζει, λαμβάνοντας υπόψη τα παραπάνω, και ιδίως τις σημαντικές ποσότητες πλεονασμάτων υδραργύρου που προκύπτουν από τη θέση εκτός λειτουργίας κυψελών υδραργύρου σε μονάδες χλωριούχων αλκαλίων, τη σημασία της προορατικής πρότασης της Επιτροπής για τη σταδιακή κατάργηση των εξαγωγών μεταλλικού υδραργύρου και των ενώσεών του από την Κοινότητα και ζητεί από την Επιτροπή να προτείνει να θεσπιστεί απαγόρευση εξαγωγών υδραργύρου σε επίπεδο Ευρωπαϊκής Ένωσης το συντομότερο δυνατόν και το αργότερο έως το 2010·

5. καλεί την Επιτροπή να προτείνει, πριν από τον Μάρτιο του 2008, μέτρα για την παρακολούθηση των εισαγωγών και εξαγωγών υδραργύρου και των ενώσεών του στο εσωτερικό των κρατών μελών, καθώς και από και προς την Κοινότητα, τα οποία θα πρέπει να εφαρμοστούν πριν από την απαγόρευση των εξαγωγών·

6. καλεί την Επιτροπή να εξετάσει την επέκταση της παρούσας απαγόρευσης στις εξαγωγές σαπώνων που περιέχουν υδράργυρο, η οποία προβλέπεται στον κανονισμό (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου της 28ης Ιανουαρίου 2003 σχετικά με την εξαγωγή και την εισαγωγή επικίνδυνων χημικών ουσιών [4], και σε άλλα προϊόντα που περιέχουν υδράργυρο, τα οποία υπόκεινται, ή θα υπαχθούν σύντομα, σε περιορισμούς χρήσης και εμπορίας εντός της Ευρωπαϊκής Ένωσης·

7. ζητεί από την Επιτροπή να υποβάλει προτάσεις νομικά δεσμευτικών μέτρων για να εξασφαλίσει ότι ο υδράργυρος που προέρχεται από τη βιομηχανία των χλωριούχων αλκαλίων δεν θα επανατίθεται σε κυκλοφορία και θα αποθηκεύεται ασφαλώς, σε ασφαλείς εγκαταστάσεις, που θα παρακολουθούνται συνεχώς και θα βρίσκονται σε τοποθεσίες στις οποίες είναι δυνατή άμεσα η ενεργητική επέμβαση σε περίπτωση ανάγκης·

8. ζητεί από την Επιτροπή, επιπλέον των ανωτέρω, να διασφαλίσει ότι τα ακόλουθα στοιχεία θα συμπεριληφθούν στο σχετικό μέσο που αφορά την αποθήκευση των πλεονασμάτων μεταλλικού υδραργύρου: ελάχιστες προδιαγραφές ασφαλείας, τακτική και διαφανής διαδικασία αναφορών, έγκαιρος σχεδιασμός και προβλέψεις, ποινές και κυρώσεις·

9. καλεί την Επιτροπή να αυξήσει την ευαισθητοποίηση του κοινού, διεξάγοντας ενημερωτικές εκστρατείες όσον αφορά τους κινδύνους για την υγεία, τους κινδύνους έκθεσης και τα περιβαλλοντικά προβλήματα που μπορεί να προκαλέσει ο υδράργυρος·

10. υπογραμμίζει, επιπλέον, τη σημασία της εφαρμογής της αρχής "ο ρυπαίνων πληρώνει", ιδίως όσον αφορά την αποθήκευση των πλεονασμάτων υδραργύρου· τονίζει ότι οι τομείς της βιομηχανίας που είναι υπεύθυνοι για την παραγωγή υδραργύρου πρέπει να συνεισφέρουν στη χρηματοδότηση της ασφαλούς αποθήκευσης των πλεονασμάτων υδραργύρου·

11. καλεί την Επιτροπή να εξασφαλίσει ταυτόχρονα ότι καμία ποσότητα πρωτογενούς υδραργύρου δεν θα εισέλθει στην ευρωπαϊκή και/ή την παγκόσμια αγορά·

12. υπογραμμίζει ότι η κύρια πηγή εκπομπών υδραργύρου είναι η καύση άνθρακα, και ζητεί από την Επιτροπή να εισαγάγει στο πλαίσιο της οδηγίας IPPC, ή σε ένα ξεχωριστό νομοθετικό μέσο, το συντομότερο δυνατόν, και τουλάχιστον, οριακές τιμές εκπομπών υδραργύρου από όλες τις σχετικές δραστηριότητες, και συγκεκριμένα από τις διαδικασίες καύσης άνθρακα τόσο μικρής όσο και μεγάλης κλίμακας·

13. καλεί την Επιτροπή να εξασφαλίσει σε βραχυπρόθεσμο ορίζοντα την αυστηρή εφαρμογή της οδηγίας IPPC, έχοντας κατά νου ότι η διεργασία κυψελών υδραργύρου στη βιομηχανία χλωριούχων αλκαλίων δεν θεωρείται βέλτιστη διαθέσιμη τεχνική·

14. καλεί την Επιτροπή να λάβει τα απαραίτητα μέτρα και να προτείνει, βραχυπρόθεσμα, εθνικά όρια μαζικών εκπομπών καθώς και τοπικά όρια υδραργύρου για την ποιότητα του ατμοσφαιρικού αέρα σύμφωνα με το σχετικό υφιστάμενο μέσο ή με ξεχωριστό νομοθετικό μέσο·

15. καλεί την Επιτροπή να αναλάβει δράση προκειμένου να εφαρμόσει την απόφαση 90/3 της PARCOM ούτως ώστε να απαγορεύσει σταδιακά τη χρήση των μονάδων παραγωγής χλωριούχων αλκαλίων με τη μέθοδο κυψελών υδραργύρου το συντομότερο δυνατόν, με στόχο να έχουν απαγορευτεί εντελώς έως το 2010·

16. ζητεί από την Επιτροπή να λάβει περαιτέρω μέτρα, σε βραχυπρόθεσμο ορίζοντα, για τον έλεγχο των εκπομπών υδραργύρου στα κρεματόρια, δεδομένου ότι πρόκειται για μια ανησυχητική και συνεχώς αυξανόμενη πηγή εκπομπών·

17. ζητεί από την Επιτροπή να παρουσιάσει μέχρι το τέλος του 2007 προτάσεις για τον περιορισμό της χρήσης υδραργύρου στα οδοντιατρικά αμαλγάματα, δεδομένου ότι υπάρχουν βιώσιμες εναλλακτικές δυνατότητες χωρίς χρήση υδραργύρου, και προτρέπει ταυτόχρονα την Επιτροπή να λάβει μέτρα που θα διασφαλίζουν την ορθή εφαρμογή των κοινοτικών απαιτήσεων για την επεξεργασία των οδοντιατρικών αποβλήτων και να διερευνήσει κατά πόσον χρειάζονται πρόσθετα μέτρα προκειμένου να διασφαλιστεί ότι τα αμαλγάματα δεν εισέρχονται στα απόβλητα·

18. ζητεί από την Επιτροπή να θέσει περιορισμούς στην εμπορία και χρήση του υδραργύρου στον εξοπλισμό μετρήσεων και ελέγχων τόσο για καταναλωτική όσο και για εμπορική χρήση (ιδίως στα νοικοκυριά, στις εγκαταστάσεις υγειονομικής περίθαλψης, στα σχολεία και στα επιστημονικά και ερευνητικά ιδρύματα), προβλέποντας ωστόσο κάποιες εξαιρέσεις μόνο εκεί όπου δεν υπάρχουν ικανοποιητικές εναλλακτικές δυνατότητες· τέτοιου είδους εξαιρέσεις πρέπει επίσης να εφαρμοστούν στις σπάνιες περιπτώσεις συντήρησης παραδοσιακών βαρομέτρων, των συλλογών μουσείων και της βιομηχανικής κληρονομιάς· επιπλέον, μικρός αριθμός επαγγελματικών εταιρειών στην ΕΕ παράγουν παραδοσιακά όργανα μέτρησης χρησιμοποιώντας μικρές ποσότητες υδραργύρου· η χρήση αυτή θα πρέπει να εξακολουθήσει να επιτρέπεται σε προσεκτικά ελεγχόμενο περιβάλλον που θα έχει λάβει ειδική άδεια·

19. ζητεί από την Επιτροπή να λάβει μέτρα, σε βραχυπρόθεσμο ορίζοντα, για να εξασφαλίσει ότι όλα τα προϊόντα (όχι μόνο τα είδη ηλεκτρικού και ηλεκτρονικού εξοπλισμού) που περιέχουν υδράργυρο και κυκλοφορούν επί του παρόντος στην κοινωνία συλλέγονται ξεχωριστά και υποβάλλονται σε ασφαλή επεξεργασία·

20. καλεί την Επιτροπή να εξετάσει τη χρήση του υδραργύρου στην παρασκευή εμβολίων, όπως αναφέρεται επίσης στα συμπεράσματα του Συμβουλίου της 24ης Ιουνίου 2005, και να την αξιολογήσει με σκοπό να επιτύχει τον περιορισμό της χρήσης του υδραργύρου, και την πλήρη απαγόρευσή του όπου υπάρχουν ικανοποιητικές και ασφαλείς εναλλακτικές δυνατότητες και να υποστηρίξει την έρευνα για βιώσιμες επιλογές στη μελλοντική παραγωγή εμβολίων πολλαπλών δόσεων που δεν περιέχουν θειομερσάλη στις αναπτυσσόμενες χώρες·

21. καλεί την Επιτροπή να εξασφαλίσει ότι θα δοθεί προτεραιότητα και θα διατεθούν επαρκή κονδύλια στην έρευνα για τον υδράργυρο μέσω του 7ου προγράμματος πλαισίου δραστηριοτήτων έρευνας, τεχνολογικής ανάπτυξης και επίδειξης και άλλων κατάλληλων μηχανισμών χρηματοδότησης·

22. καλεί την Επιτροπή να εξασφαλίσει ότι οι εναπομείνασες χρήσεις του υδραργύρου που δεν καλύπτονται από τη στρατηγική που παρουσιάστηκε, θα υποκατασταθούν από ασφαλείς εναλλακτικές λύσεις όπου αυτό είναι εφικτό, βάσει του προτεινόμενου κανονισμού REACH, μετά την έγκρισή του·

23. υπογραμμίζει τη σημασία που έχει η επιδίωξη μέτρων κατά της έκθεσης και η βελτίωση της κατανόησης, και αναγνωρίζει τη σπουδαιότητα της ευαισθητοποίησης του κοινού, της επικοινωνίας και της εκπαίδευσης, ιδίως όσον αφορά τους κινδύνους που ενέχει η έκθεση στον υδράργυρο για την υγεία· τονίζει την ανάγκη πρόσβασης σε περιβαλλοντικές πληροφορίες σύμφωνα με τη σύμβαση του Aarhus·

24. καλεί την Επιτροπή να διερευνήσει εναλλακτικές λύσεις προκειμένου να καταστήσει υποχρεωτική για τα κράτη μέλη την υποβολή αναφορών στην Ευρωπαϊκή Αρχή Ασφάλειας των Τροφίμων (ΕFSA) όσον αφορά τα δεδομένα για την διατροφική πρόσληψη υδραργύρου από τις ευπαθείς ομάδες, και να ζητήσει από την Επιστημονική Επιτροπή Υγείας και Περιβαλλοντικών Κινδύνων να διεξαγάγει εκτίμηση κινδύνου από τον υδράργυρο για τις ευπαθείς ομάδες·

25. καλεί την Επιτροπή, στο ίδιο πλαίσιο, να προσδώσει προτεραιότητα στη χρηματοδότηση της επικοινωνίας με τις ευπαθείς πληθυσμιακές ομάδες σχετικά με τις επιβλαβείς επιπτώσεις του υδραργύρου και να προβεί σε ανταλλαγή καλών πρακτικών·

26. ζητεί από την Επιτροπή να διεξαγάγει μια συνολική αξιολόγηση των επιπτώσεων στην υγεία και να διερευνήσει το κόστος στον τομέα της υγείας από τη ρύπανση με υδράργυρο, περιλαμβανομένης της μειωμένης νοητικής ικανότητας των παιδιών στην Ευρώπη λόγω της έκθεσης σε υδράργυρο·

27. καλεί την Επιτροπή να εκπληρώσει το συντομότερο δυνατόν την υποχρέωσή της που απορρέει από την οδηγία πλαίσιο για τα ύδατα, η οποία απαιτεί να προτείνει η Επιτροπή μέχρι τον Δεκέμβριο του 2003 επαρκείς ελέγχους εκπομπών και ποιοτικά πρότυπα για τη σταδιακή εξάλειψη των απορρίψεων, εκπομπών και διαρροών υδραργύρου και των ενώσεών του στο θαλάσσιο περιβάλλον·

28. χαιρετίζει την πρόταση της Επιτροπής να διερευνήσει περαιτέρω την ειδική διατροφική λήψη των διαφόρων τύπων ψαριών και θαλασσινών από τις ευπαθείς ομάδες του πληθυσμού, και θεωρεί ότι είναι μία από τις πλέον επείγουσες δράσεις προκειμένου να διασφαλιστεί ότι η έκθεση των ευπαθών ομάδων του πληθυσμού θα μειωθεί και θα φτάσει κάτω από τα διεθνώς αποδεκτά πρότυπα για τα ασφαλή επίπεδα μεθυλυδραργύρου·

29. καλεί την Επιτροπή να εξασφαλίσει ότι θα καθιερωθεί το συντομότερο δυνατόν ένα πρόγραμμα ελέγχου των επιπέδων μεθυλυδραργύρου και των συμπαραγόντων που επηρεάζουν την απορρόφηση ή/και τις επιπτώσεις του υδραργύρου στα ψάρια σε ολόκληρη την Ευρώπη, το οποίο θα περιλαμβάνει και ελέγχους στα μεγάλα αρπακτικά είδη ψαριών, με σκοπό να εκδοθούν συστάσεις κατανάλωσης από την ΕFSA για τα ψάρια με υψηλά επίπεδα υδραργύρου, ενώ ιδιαίτερη έμφαση θα δοθεί στις κατευθυντήριες γραμμές για τις ευπαθείς ομάδες του πληθυσμού· θεωρεί ότι ένα τέτοιο πρόγραμμα πρέπει να λαμβάνει υπόψη τους ειδικούς κινδύνους που συνδέονται με το γεγονός ότι ορισμένα οικοσυστήματα μετατρέπουν τον υδράργυρο ευκολότερα σε βιοδιαθέσιμο μεθυλυδράργυρο απ' ό,τι άλλα·

30. καλεί την Επιτροπή, στο ίδιο πλαίσιο, να εξασφαλίσει ότι ο υδράργυρος σε ευπαθείς πληθυσμούς θα συμπεριληφθεί στο πρόγραμμα βιοπαρακολούθησης που προβλεπόταν αρχικά στο ευρωπαϊκό σχέδιο δράσης 2004-2010 για το περιβάλλον και την υγεία (COM(2004)0416), όπως ζητούσε το Ευρωπαϊκό Κοινοβούλιο στο σχετικό ψήφισμά του της 23ης Φεβρουαρίου 2005 [5]·

31. χαιρετίζει το συμπέρασμα του Συμβουλίου που αναγνωρίζει τα περιβαλλοντικά και κοινωνικά προβλήματα που θα δημιουργήσει το κλείσιμο των παλαιών μεταλλείων υδραργύρου στο Almadén της Ισπανίας, ως συνέπεια της κοινοτικής στρατηγικής για τον υδράργυρο· συνιστά να ληφθούν επαρκή μέτρα αποζημίωσης και να χρηματοδοτηθούν δεόντως από την Επιτροπή, προκειμένου να μπορέσει η περιοχή που θα επηρεαστεί από το κλείσιμο των μεταλλείων υδραργύρου να καταφύγει σε βιώσιμες οικονομικές και κοινωνικές εναλλακτικές δυνατότητες· υπογραμμίζει ότι πρέπει να ληφθεί υπόψη η δυνατότητα χρησιμοποίησης του Almadén για την ασφαλή αποθήκευση των υπαρχόντων αποθεμάτων μεταλλικού υδραργύρου ή του μεταλλικού υδραργύρου που παράγεται ως παραπροϊόν της βιομηχανίας σε ολόκληρη την Ευρώπη, όχι όμως και ειδών που περιέχουν υδράργυρο και έχουν καταστεί απόβλητα, αξιοποιώντας με αυτόν τον τρόπο τις υποδομές, το τοπικό ανθρώπινο δυναμικό και την τεχνολογική εμπειρογνωμοσύνη που υπάρχουν εκεί·

32. υποστηρίζει μέτρα για τη διασφάλιση της αποκατάστασης και της παρακολούθησης των μολυσμένων περιοχών, συμπεριλαμβανομένων κλειστών μεταλλείων, βιομηχανικών εγκαταστάσεων ή περιοχών αποθήκευσης αποβλήτων των εν λόγω μεταλλείων και εγκαταστάσεων, με τήρηση της αρχής "ο ρυπαίνων πληρώνει"·

33. χαιρετίζει όλες τις δράσεις που προτείνει η Επιτροπή σε διεθνές επίπεδο και τονίζει τη σημασία που έχει η στήριξη και η προώθηση της διεθνούς δράσης από την Επιτροπή και τα κράτη μέλη, με σκοπό την επίτευξη συμφωνίας σχετικά με την εφαρμογή ενός παγκόσμιου νομοθετικού μέσου για τον υδράργυρο·

34. υποστηρίζει σθεναρά τις πρωτοβουλίες υπαγωγής του υδραργύρου στη διαδικασία PIC (συναίνεσης μετά από ενημέρωση) σύμφωνα με τη σύμβαση του Ρότερνταμ ή/και τη σύμβαση της Βασιλείας, προκειμένου να αυξηθεί η διαφάνεια στο εμπόριο υδραργύρου·

35. υπογραμμίζει, επιπλέον, τη σημασία της συνεργασίας της Ευρωπαϊκής Ένωσης με τις κύριες εξορυκτικές χώρες, δηλαδή την Αλγερία και την Κιργιζία, με σκοπό τη σταδιακή κατάργηση της εισαγωγής του πρωτογενούς υδράργυρου στην παγκόσμια αγορά, με υποστήριξη σχετικών δράσεων·

36. τονίζει τη σημασία της ανάληψης πρωτοβουλίας από την Ευρωπαϊκή Ένωση και τη διοργάνωση διμερών συναντήσεων με άλλες περιοχές, όπως είναι η Ομάδα G77 και η Κίνα, προκειμένου να προετοιμαστούν καλύτερα οι διαπραγματεύσεις που είναι προγραμματισμένες για το προσεχές Διοικητικό Συμβούλιο του Προγράμματος των Ηνωμένων Εθνών για το Περιβάλλον το 2007·

37. ζητεί από την Επιτροπή να διερευνήσει τη δυνατότητα παροχής τεχνικής βοήθειας και τεχνογνωσίας στις επηρεαζόμενες αναπτυσσόμενες χώρες και στις χώρες με μεταβατικές οικονομίες, προκειμένου να καταργηθούν σταδιακά οι χρήσεις και η έκλυση υδραργύρου και ενώσεων του υδραργύρου·

38. τονίζει ότι πρέπει επίσης να μειωθεί η χρήση αμαλγαμάτων στις χώρες με μεταβατικές οικονομίες και στις χώρες του τρίτου κόσμου·

39. ζητεί από την Επιτροπή, λαμβάνοντας υπόψη τα ανωτέρω, να απαιτήσει από τα κράτη μέλη να υποβάλλουν αναφορές για όλες τις δραστηριότητες και τα έργα τους σε σχέση με τον υδράργυρο που αφορούν τις αναπτυσσόμενες χώρες, με σκοπό να διαπιστωθεί πού υπάρχουν ανάγκες για αποτελεσματικότερη χρήση των κονδυλίων της ΕΕ·

40. καλεί την Επιτροπή να εξασφαλίσει περιορισμούς στη χρήση του υδραργύρου στην εξόρυξη χρυσού, προάγοντας ταυτόχρονα βιώσιμες τεχνικές που δεν περιλαμβάνουν χρήση υδραργύρου, και να παρουσιάσει επιπλέον μια πρόταση για ένα θετικό σύστημα σήμανσης για τον χρυσό που έχει εξορυχθεί χωρίς χρήση υδραργύρου το οποίο θα καλύπτει τον χρυσό που υφίσταται επεξεργασία τόσο εντός όσο και εκτός της Ευρωπαϊκής Ένωσης·

41. υπενθυμίζει στην Επιτροπή τη δήλωσή της, σύμφωνα με την οποία η Ομάδα Εμπειρογνωμόνων Ιατροτεχνολογικών Προϊόντων περιλαμβάνει ενδιαφερόμενους που βοηθούν την Επιτροπή σε ζητήματα που ανακύπτουν από την υλοποίηση και την πρακτική εφαρμογή της οδηγίας 90/385/ΕΟΚ του Συμβουλίου της 20ής Ιουνίου 1990 για την προσέγγιση των νομοθεσιών των κρατών μελών σχετικά με τα ενεργά εμφυτεύσιμα ιατρικά βοηθήματα [6]· θεωρεί, κατά, συνέπεια εξαιρετικά σημαντικό να εξασφαλιστεί η πλήρης συμμετοχή όλων των ενδιαφερομένων στην Ομάδα Εμπειρογνωμόνων Ιατροτεχνολογικών Προϊόντων, όπως επαγγελματιών της περίθαλψης, τοξικολόγων, εμπειρογνωμόνων κλινικής περιβαλλοντικής ιατρικής, ομάδων ασθενών και ομάδων δημόσιας υγείας στα κράτη μέλη, και να εξασφαλιστεί η ισόρροπη αντιπροσώπευση των διαφορετικών απόψεων·

42. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 327 της 22.12.2000, σ. 1.

[2] ΕΕ L 257 της 10.10.1996, σ. 26.

[3] ΕΕ L 309 της 27.11.2001, σ. 1.

[4] ΕΕ L 63 της 6.3.2003, σ 1.

[5] ΕΕ C 304 E της 1.12.2005, σ. 264.

[6] ΕΕ L 189 της 20.7.1990, σ. 17.

--------------------------------------------------